Bæjarstjórnarkosningar í Hafnarfirði

Fyrstu formlegu **bæjarstjórnarkosningarnar í [[Hafnarfjörður|Hafnarfirði]]** fóru fram 1. júní 1908. Fram til ársins 1930 fóru bæjarstjórnarkosningar yfirleitt fram á tveggja ára fresti og var kosið um tvo til fjóra bæjarfulltrúa í hvert skipti. Tveir til fjórir bæjarfulltrúar þurftu þá að víkja sæti fyrir hverjar kosningar, en máttu bjóða sig fram aftur. Frá og með 1930 hafa bæjarstjórnarkosningar farið fram á fjögurra ára fresti og hefur þá verið kosið um alla bæjarfulltrúa til fjögurra ára í senn. Í upphafi voru bæjarfulltrúar kosnir úr hópi kaupmanna og atvinnurekenda í Hafnarfirði og stuðningsmanna þeirra. Árið 1914 bauð Verkamannafélagið Hlíf fram lista fyrir bæjarstjórnarkosningar og myndaðist þá fyrsti vísir af flokkaskiptingu í bænum.

## 1908

Í lok febrúar 1908 fór fram prófkjör til að ákveða hverjir skyldu veljast til setu í bæjarstjórn. Prófkjörið fór þannig fram að fjölmennustu félög bæjarins kusu sér fulltrúa til að setja saman framboðslista. Þessir fulltrúar, sem samtals voru 11, létu prenta atkvæðaseðla með nöfnum nokkurra manna sem þóttu líklegir til að ná kjöri. Kjósendur í félögunum völdu síðan sjö manns af listunum, jafnmarga og fjölda bæjarfulltrúa, en einnig var heimilt að bæta nýjum nöfnum á atkvæðaseðilinn.
Þegar úrslit prófkjörsins urðu ljós, komust fulltrúarnir ellefu að þeirri niðurstöðu að eftirtaldir skyldu veljast í bæjarstjórn:
* Páll Einarsson, sýslumaður
* Guðmundur Helgason, skrifari
* Böðvar Böðvarsson, bakari
* Sigurgeir Gíslason, verkstjóri
* Jón Gunnarsson, verslunarstjóri
* Kristinn Vigfússon, trésmiður
* Sigfús Bergmann, verslunarstjóri

Sem varabæjarfulltrúar voru valdir
* Þórður Edílonsson, héraðslæknir
* Jón Mathiesen, verslunarmaður,
* August Flygenring, kaupmaður
* Jóhannes J. Reykdal, verksmiðjueigandi

Í kosningunum 1. júní var aðeins þessi eini listi í boði, með þeirri breytingu að Þórður Edílonsson kom inn í stað Páls Einarssonar, sem skömmu áður hafði verið skipaður borgarstjóri Reykjavíkur. Af rúmlega 400 manns sem voru á kjörskrá mættu aðeins 25 á kjörstað og greiddu allir þessum lista atkvæði. Félög í Hafnarfirði urðu öll ásátt um sameiginlegan framboðslista og því má segja að hinar raunverulegu bæjarstjórnarkosningar hafi verið prófkjörið sem fór fram í lok febrúar, kosningarnar 1. júní hafi aðeins verið formsatriði.
Fyrsti bæjarstjóri Hafnarfjarðar telst vera Páll Einarsson, þó að hann hafi aðeins gegnt embættinu í nokkra daga, en hann var skipaður bæjarfógeti í Hafnarfirði 28. mars 1908. Þá var venja að bæjarfógetar í kaupstöðum (annars staðar en í Reykjavík) væru jafnframt bæjarstjórar þar. Eftir að Páll Einarsson lét af störfum bæjarstjóra og fram til 1930 voru eftirtaldir bæjarstjórar starfandi:
* Magnús Sigurðsson (10. júní - 31. október 1908)
* Jón Hermannsson (1. nóvember 1908 - 31. mars 1909)
* Magnús Jónsson (1. apríl 1909 - 31. janúar 1930)
Árið 1930 var horfið frá því fyrirkomulagi að bæjarfógeti væri jafnframt bæjarstjóri.

## 1909

23. nóvember 1909 sagði Jón Gunnarsson sig úr bæjarstjórn Hafnarfjarðar vegna flutnings úr bænum. Annar fulltrúi var kosinn í hans stað 3. desember sama ár og urðu úrslit kosninganna þessi:

Ógild atkvæði voru 19. Á kjörskrá voru rúmlega 480 manns.


## 1910

Á fundi bæjarstjórnar í desember 1909 var varpað hlutkesti um það hverjir skyldu ganga úr bæjarstjórn samkvæmt lögum um Bæjarstjórn Hafnarfjarðar. Það kom í hlut þeirra  Sigfúsar Bergmanns og Sigurgeirs Gíslasonar að víkja. 3. janúar 1910 var kosið um tvo nýja bæjarfulltrúa og féllu atkvæði þannig:

Ógild atkvæði voru 23, greidd atkvæði voru 239.
Kristinn Vigfússon sagði sig úr bæjarstjórn 10. september 1910 vegna heilsubrests. Í stað hans var kosið um nýjan fulltrúa 11. október sama ár. Eini frambjóðandinn var Sigurgeir Gíslason og var hann kosinn með öllum atkvæðum.

## 1912

Í árslok 1911 var ákveðið að Sigurgeir Gíslason og Einar Þorgilsson skyldu ganga úr bæjarstjórninni. Við bæjarstjórnarkosningar 8. janúar 1912 voru 3 listar í framboði og féllu atkvæði þannig:

Ógild atkvæði voru 28. Kosningu hlutu Þórður Edílonsson og Sigurgeir Gíslason
21. janúar 1912 var samþykkt að fjölga bæjarfulltrúum um tvo, þannig að þeir yrðu níu í stað sjö. Þann 9. febrúar sama ár var kosið um tvo bæjarfulltrúa í viðbót við þá sem fyrir sátu og urðu úrslit kosninganna þessi:

Kosningu hlutu Elías Halldórsson og Sigurður Bjarnason

## 1914

Í lok ársins 1913 gengu August Flygenring, Böðvar Böðvarsson og Guðmundur Helgason úr bæjarstjórninni. Kosningar fóru fram 20. janúar 1914. Verkamannafélagið Hlíf bauð fram lista við bæjarstjórnarkosningar í fyrsta skipti. Reglur um framboð á þessum árum voru mjög frjálslegar og því var hægt að setja menn á framboðslista án samþykkis þeirra. Þess vegna var Guðmundur Helgason á báðum listunum sem í framboði voru. Atkvæði í kosningunum féllu þannig:

Kosningu hlutu August Flygenring, Guðmundur Helgason og Magnús Jóhannesson.


## 1916

Í janúar 1916 voru kosnir þrír bæjarfulltrúar. Einn í stað Sigurðar Bjarnasonar, sem lést 26. maí 1915 og tveir í stað Einars Þorgilssonar og  Sigfúsar Bergman.
4. janúar var kosið um bæjarfulltrúa til tveggja ára í stað Sigurðar Bjarnasonar og féllu atkvæðin þannig:

Atkvæði greiddu 179, ógild atkvæði voru 5.
7. janúar var kosið um tvo bæjarfulltrúa til sex ára í stað Einars Þorgilssonar og  Sigfúsar Bergman. þrír listar voru í framboði. Atkvæði féllu svo:

Ógild atkvæði voru 16.
Kosningu hlutu Sveinn Auðunsson og Pétur V. Snæland.


## 1918

Í byrjun ársins 1918 gengu Elías Halldórsson, Sigurgeir Gíslason, Þórarinn Böðvarsson og Þórður Edílonsson úr bæjarstjórn. 12. janúar var kosið um eftirmenn þeirra og féllu atkvæði þannig:

Alls voru greidd 439 atkvæði. Ógild atkvæði voru 12
Kosningu hlutu Einar Þorgilsson, Davíð Kristjánsson, Gísli Kristjánsson og Þórður Edílonsson.
Þó að fulltrúar Hlífar hafi verið fimm að loknum þessum kosningum þýðir það ekki að Hlíf hafi haft meirihluta í bæjarstjórninni. Flokkaskipting var ekki orðin eins skýr og hún varð síðar. Auk þess hafði Pétur V. Snæland aldrei verið í félaginu.


## 1920

August Flygenring, Guðmundur Helgason og Magnús Jóhannesson gengu úr bæjarstjórn fyrir kosningar 12. janúar 1920. Tveir listar voru í framboði og urðu úrslitin sem hér segir: 

Atkvæði greiddu 289, þar af voru 19 ógild.
Kosningu hlutu Guðmundur Helgason, Sigurgeir Gíslason og Steingrímur Torfason.


## 1922

Í byrjun ársins 1922 gengu Pétur V. Snæland og Sveinn Auðunsson úr bæjarstjórninni. Kosningar um fulltrúa í þeirra stað fóru þannig:

Greidd voru 555 atkvæði, þar af voru 19 ógild.
Kosningu hlutu Pétur V. Snæland og Sveinn Auðunsson. 
Þessar kosningar voru dæmdar ógildar, vegna þess að kjósanda sem var á kjörskrá var meinað að greiða atkvæði. Því var kosið á ný 15. febrúar. Þá voru tveir listar í boði, A-listi og B-listi Hlífar og urðu úrslit kosninganna þessi:

Greidd voru 711 atkvæði, 11 voru ógild.
Kosningu hlutu Ólafur Böðvarsson (A) og Gunnlaugur Kristmundsson (B)


## 1923

Steingrímur Torfason lét af störfum í bæjarstjórninni 2. október 1923. Kosningar um eftirmann hans voru haldnar 15. október. Í þessum kosningum bauð Borgaraflokkurinn fram mann, en flokkurinn tók þátt í alþingiskosningum þetta sama haust. Í bæjarstjórnarkosningunum féllu atkvæðin þannig:

Atkvæði greiddu 792, ógild atkvæði voru 5.
Á kjörskrá voru 1030 manns.


## 1924

Í byrjun ársins 1924 gengu Davíð Kristjánsson, Gísli Kristjánsson, Einar Þorgilsson og Þórður Edílonsson úr bæjarstjórninni. Í þeirra stað voru kosnir fulltrúar þann 12. janúar. Í framboði voru tveir listar: Verkamannafélagið Hlíf og Borgaraflokkurinn. Úrslit kosninganna urðu eftirfarandi:

Bæjarfulltrúar urðu þeir Davíð Kristjánsson (A), Guðmundur Jónasson (A), August Flygenring (B) og Jón Einarsson (B).
Þetta voru síðustu kosningarnar þar sem Verkamannafélagið Hlíf bauð fram lista. Við Verkamannafélaginu í þessum málefnum tók fulltrúaráð verkalýðsfélaganna og Alþýðuflokksins, sem þá hafði nýlega verið stofnað í Hafnarfirði. Þessar kosningar voru einnig sögulegar að því leyti að lengi vel upp frá þessu tókust tvö öfl á um völdin í bænum: Alþýðuflokkurinn og Borgaraflokkurinn (sem síðar varð að Íhaldsflokknum, og enn síðar að Sjálfstæðisflokknum).


## 1926

August Flygenring fékk lausn frá störfum í bæjarstjórn 8. desember 1925, vegna heilsubrests. Ákveðið var að kosning bæjarfulltrúa í hans stað færi fram samhliða bæjarstjórnarkosningum í janúar 1926. Þá gengu Bjarni Snæbjörnsson, Guðmundur Helgason og Sigurgeir Gíslason úr bæjarstjórninni, alllir úr Íhaldsflokknum. Kosningarnar fóru fram 16. janúar.
Í stað Augusts Flygenrings var kosinn bæjarfulltrúi til fjögurra ára. Þar voru í framboði tveir listar og urðu úrslitin eftirfarandi:

Þrjá fulltrúa átti að kjósa til sex ára. Þar voru einnig A-listi Alþýðuflokksins og B-listi Íhaldsflokksins í framboði.
A-listinn var afturkallaður á síðustu stundu, tveimur dögum fyrir kosningar, en var svo endurnýjaður skömmu síðar. Úrslit kosninganna urðu þessi:

Bæjarfulltrúar urðu Björn Jóhannesson (A), Þorvaldur Árnason (A) og Ásgrímur M. Sigfússon (B).
Þessar kosningar urðu upphafið að 28 ára samfelldum meirihluta Alþýðuflokksins í bæjarstjórn Hafnarfjarðar.


## 1928

Í ársbyrjun 1928 gengu Gunnlaugur Kristmundsson og Ólafur Böðvarsson úr bæjarstjórninni.
Bæjarstjórnarkosningar áttu að fara fram 21. janúar. Alþýðuflokkurinn og Íhaldsflokkurinn ákváðu hins vegar að bjóða fram sameiginlegan lista, sem á voru Gunnlaugur Kristmundsson (Alþýðuflokki) og Helgi Guðmundsson (Íhaldsflokki). Þar sem sýnt þótti að flokkarnir fengju hvor sinn fulltrúa var ákveðið að aflýsa kosningunum. Enginn annar listi bauð fram og voru Gunnlaugur og Helgi því sjálfkjörnir, án þess að kosningar færu fram.


## 1930

Árið 1930 var kosið í fyrsta skipti samkvæmt nýjum lögum um kosningar í málefnum sveita og kaupstaða, sem höfðu verið samþykkt á alþingi 1929. Nú voru bæjarfulltrúar kosnir til fjögurra ára, allir í einu, en ekki tveir til fjórir í hvert skipti. Einnig komu til sögunnar varabæjarfulltrúar, sem tóku sæti í bæjarstjórn í forföllum aðalbæjarfulltrúa. Einnig var horfið frá því fyrirkomulagi að bæjarfógeti væri jafnframt bæjarstjóri. Enn eitt nýmælið var að nú skyldi bæjarstjórn kjósa sér forseta, sem stjórnaði umræðum á bæjarstjórnarfundum.
Kosningarnar fóru fram 18. janúar 1930 og urðu úrslitin eftirfarandi: 

Greidd atkvæði voru 1432, þar af voru 24 atkvæði ógild.

Á fyrsta fundi nýkjörinnar bæjarstjórnar, 28. janúar, var Björn Jóhannesson kosinn forseti bæjarstjórnar. Emil Jónsson var kosinn bæjarstjóri og Davíð Kristjánsson varabæjarstjóri.
Þorvaldur Árnason óskaði eftir lausn frá bæjarfulltrúastarfinu 22. febrúar 1930. Emil Jónsson tók sæti hans, en hann hafði verið fyrsti varabæjarfulltrúi Alþýðuflokksins.
Helgi Guðmundsson sagði sig úr bæjarstjórn vegna flutnings úr bænum í upphafi ársins 1931. Sæti hans tók Bjarni Snæbjörnsson.


## 1934

Kosningar fóru fram 12. janúar 1934. 

2009 manns voru á kjörskrá. Atkvæði greiddu 1871, þar af voru 19 ógild.
Bæjarstjóri varð Emil Jónsson og forseti bæjarstjórnar var Björn Jóhannesson. Guðmundur Jónasson varð varabæjarstjóri.
Davíð Kristjánsson tók við sem forseti bæjarstjórnar í janúar 1936, en Björn Jóhannesson gat ekki sinnt störfum vegna veikinda. Við sæti hans í bæjarstjórn tók Magnús Kjartansson.
Emil Jónsson lét af embætti bæjarstjóra 1. maí 1937, en sat þó áfram í bæjarstjórninni. Á sama tíma fékk Guðmundur Jónasson lausn frá starfi varabæjarstjóra. Sem varabæjarstjóri í hans stað var kosinn Guðmundur Gissurarson og sinnti hann störfum bæjarstjóra út kjörtímabilið.
Ólafur Þórðarson sagði sig úr bæjarstjórninni 15. desember 1937 og tók Sigurgeir Gíslason sæti hans.


## 1938

Kosið var 30. janúar 1938.

Greidd atkvæði voru 1998, auðir og ógildir seðlar voru 36.
Björn Jóhannesson var kosinn forseti bæjarstjórnar. Bæjarstjóri var kosinn Friðjón Skarphéðinsson. Hann tók þó ekki við embættinu fyrr en í júní 1938 og var Guðmundur Gissurarson bæjarstjóri þangað til.


## 1942

Kosningarnar fóru fram 25. janúar 1942. 

Greidd atkvæði voru 1941, af þeim voru 40 seðlar auðir og ógildir.
Bæjarstjóri var Friðjón Skarphéðinsson. Hann lét af störfum í lok febrúar 1945 og var Eiríkur Pálsson ráðinn bæjarstjóri í stað hans, 1. mars 1945.
Hermann Guðmundsson sagði sig úr bæjarstjórn 20. október 1942 og sæti hans tók Bjarni Snæbjörnsson.


## 1946

Sveitarstjórnarkosningar 1946 fóru fram 27. janúar.

Atkvæði greiddu 2286. 48 atkvæði voru ógild.
Björn Jóhannesson varð forseti bæjarstjórnar og Eiríkur Pálsson var bæjarstjóri. Eiríkur lét af starfi bæjarstjóra 1. nóvember 1948. Guðmundur Gissurarson varð bæjarstjóri til ársloka 1948, en 1. janúar 1949 tók Helgi Hannesson við embættinu.
Bjarni Snæbjörnsson sagði sig úr bæjarstjórn 6. maí 1947 og tók Þorleifur Jónsson við sæti hans.


## 1950

Sveitarstjórnarkosningarnar 1950 fóru fram 29. janúar.

Alls voru greidd 2642 atkvæði. 53 seðlar voru auðir og ógildir.
Helgi Hannesson var endurkjörinn bæjarstjóri og Guðmundur Gissurarson varð forseti bæjarstjórnar.
Þorleifur Jónsson sagði sig úr bæjarstjórn 6. janúar 1951 og tók Ingólfur Flygenring sæti hans.


## 1954

Sveitarstjórnarkosningarnar 1954 voru haldnar 31. janúar.

Greidd atkvæði voru 3013, auðir og ógildir seðlar voru 51.
Framsóknarflokkurinn bauð fram lista í fyrsta sinn í Hafnarfirði, en hingað til hafði flokkurinn stutt Alþýðuflokkinn í bæjarmálunum. Meirihluti Alþýðuflokksins féll í þessum kosningum, en hann hafði verið óslitinn frá árinu 1926. Alþýðuflokkurinn myndaði þess vegna meirihluta með Sósíalistaflokknum. Stefán Gunnlaugsson var kjörinn bæjarstjóri og Geir Gunnarsson varabæjarstjóri. Forseti bæjarstjórnar var endurkjörinn Guðmundur Gissurarson.
Emil Jónsson tók bæjarfulltrúasæti Stefáns Gunnlaugssonar 2. mars 1954. Stefáni fannst ekki fara vel á því að vera bæði bæjarfulltrúi og bæjarstjóri.
Um tíma slitnaði upp úr meirihlutasamstarfinu vegna deilna Alþýðuflokksins og Sósíalistaflokksins um rekstur Bæjarútgerðarinnar seint á árinu 1956. Þá hófust tilraunir um meirihlutamyndun - annars vegar milli Sjálfstæðisflokks og Alþýðuflokks og hins vegar milli Sjálfstæðisflokks og Sósíalistaflokks. Alþýðuflokkurinn og Sósíalistaflokkurinn náðu hins vegar samkomulagi um Bæjarútgerðina og hófst meirihlutasamstarf þeirra að nýju.


## 1958

Sveitarstjórnarkosningarnar 1958 voru haldnar 26. janúar.

Alls greiddu 3317 atkvæði. Auð og ógild atkvæði voru 72.
Þessar kosningar urðu sögulegar að því leyti að konur settust í fyrsta sinn í bæjarstjórn Hafnarfjarðar.
Alþýðuflokkurinn og Alþýðubandalagið mynduðu meirihluta. Stefán Gunnlaugsson var áfram bæjarstjóri, Geir Gunnarsson varabæjarstjóri og Guðmundur Gissurarson var forseti bæjarstjórnar.
Guðmundur Gissurarson lést 6. júní 1958 og tók Emil Jónsson sæti hans í bæjarstjórn. Forseti bæjarstjórnar varð Kristinn Gunnarsson.
Frá 1959-1962 sat Þórður Þórðarson í bæjarstjórn í stað Emils Jónssonar, sem tók sér frí frá bæjarstjórnarstörfum vegna anna í ríkisstjórn og á Alþingi.


## 1962

Sveitarstjórnarkosningarnar 1962 voru haldnar 27. maí.

Alls voru greidd 3576 atkvæði. Auðir og ógildir seðlar voru 74.
Sjálfstæðisflokkurinn og Framsóknarflokkurinn mynduðu meirihluta að loknum kosningunum.
Hafsteinn Baldvinsson var ráðinn bæjarstjóri og Stefán Jónsson var kosinn forseti bæjarstjórnar. Embætti varabæjarstjóra var lagt niður.
Í janúar 1963 slitnaði upp úr meirihlutasamstarfi Sjálfstæðisflokks og Framsóknarflokks. Næstu mánuði var enginn ákveðinn meirihluti í bæjarstjórninni, en í júní 1963 mynduðu Sjálfstæðisflokkur og Alþýðuflokkur meirihluta, sem stóð út kjörtímabilið.


## 1966

Sveitarstjórnarkosningarnar 1966 fóru fram 22. maí.

Alls voru greidd 3899 atkvæði. Auðir og ógildir seðlar voru 63.
Í þessum kosningum kom fram nýtt stjórnmálaafl: Félag óháðra borgara, sem samanstóð af fólki úr öllum stjórnmálaflokkum og óflokksbundnu fólki. Helsti hvatinn að stofnun þess var óánægja með meirihlutasamstarf Alþýðuflokksins og Sjálfstæðisflokksins.
Árni Gunnlaugsson var kosinn forseti bæjarstjórnar og Kristinn Ó. Guðmundsson var ráðinn bæjarstjóri fyrst um sinn. Meirihlutamyndun gekk erfiðlega, en í september 1966 náðu Sjálfstæðisflokkurinn og Félag óháðra borgara samkomulagi um meirihlutasamstarf. Kristinn Ó. Guðmundsson var ráðinn bæjarstjóri út kjörtímabilið.
Kristinn Gunnarsson sagði sig úr bæjarstjórninni 27. júlí 1967 og settist Vigfús Sigurðsson í sæti hans.
Hörður Zóphaníasson var erlendis veturinn 1968-1969 og var Yngvi Rafn Baldvinsson í bæjarstjórninni þann vetur.
Stefán Jónsson var kosinn forseti bæjarstjórnar árið 1968.


## 1970

Sveitarstjórnarkosningarnar 1970 voru haldnar 31. maí.

Á kjörskrá voru 5285
Greidd atkvæði voru 4776, þar af voru 60 seðlar auðir og ógildir.
Alþýðuflokkurinn, Félag óháðra borgara og Framsóknarflokkurinn mynduðu meirihluta að loknum kosningunum.
Kristinn Ó. Guðmundsson var endurráðinn bæjarstjóri og Stefán Gunnlaugsson var kosinn forseti bæjarstjórnar.


## 1974

Sveitarstjórnarkosningarnar 1974 voru haldnar 26. maí.

Á kjörskrá voru 6430.
Greidd atkvæði voru 5584. Auðir og ógildir seðlar voru 58.
Við þessar kosningar var bæjarfulltrúum fjölgað um tvo og urðu þeir nú ellefu í stað níu.
Sjálfstæðisflokkurinn og Félag óháðra borgara mynduðu meirihluta eftir kosningarnar.
Kristinn Ó. Guðmundsson var endurráðinn bæjarstjóri út kjörtímabilið. Stefán Jónsson varð forseti bæjarstjórnar.
Haukur Helgason sagði sig úr bæjarstjórninni 21. júní 1977 vegna flutnings úr bænum. Við sæti hans tók Guðríður Elíasdóttir.


## 1978

Sveitarstjórnarkosningarnar 1978 voru haldnar 28. maí.

Á kjörskrá voru 7106.
Samtals voru greidd 6107 atkvæði. Auðir seðlar og ógildir voru 136.
Sjálfstæðisflokkur og Félag óháðra borgara héldu meirihlutasamstarfi sínu áfram.
Kristinn Ó. Guðmundsson var endurráðinn bæjarstjóri og Stefán Jónsson var kosinn forseti bæjarstjórnar.
Kristinn Ó. Guðmundsson lét af starfi bæjarstjóra í júlí 1979 og var Einar Ingi Halldórsson ráðinn í hans stað. Hann tók við starfinu 15. júlí 1979.
Rannveig Traustadóttir var erlendis 1979-1981 og sat Þorbjörg Samúelsdóttir í bæjarstjórn í forföllum hennar.


## 1982

Sveitarstjórnarkosningarnar 1982 voru haldnar 22. maí.

Á kjörskrá voru 7676.
Atkvæði greiddu 6571, þar af voru 188 seðlar auðir og ógildir.
Sjálfstæðisflokkurinn og Félag óháðra borgara héldu meirihlutasamstarfinu áfram.
Árni Grétar Finnsson var kosinn forseti bæjarstjórnar og Einar Ingi Halldórsson var ráðinn bæjarstjóri út kjörtímabilið.


## 1986

Sveitarstjórnarkosningarnar 1986 voru haldnar 31. maí.

Á kjörskrá voru 8792.
Samtals voru greidd 7469 atkvæði. Auðir og ógildir seðlar voru 142.
Að þessum kosningum loknum hófu Alþýðuflokkurinn og Alþýðubandalagið meirihlutasamstarf.
Á fyrsta fundi nýkjörinnar bæjarstjórnar þann 16. júní var Guðmundur Árni Stefánsson ráðinn bæjarstjóri. Jóna Ósk Guðjónsdóttir var kosin forseti bæjarstjórnar og varð hún þar með fyrsta konan til að gegna því embætti.


## 1990

Sveitarstjórnarkosningarnar 1990 voru haldnar 26. maí.

Á kjörskrá voru 9963.
Greidd atkvæði voru 8530. Auðir og ógildir seðlar voru 107.
Alþýðuflokkurinn fékk hreinan meirihluta í þessum kosningum, í fyrsta sinn síðan árið 1950. Að kosningum loknum áttu Alþýðuflokkurinn og Alþýðubandalagið í óformlegum viðræðum um áframhaldandi meirihlutasamstarf, en enginn samstarfsflötur fannst í þessum viðræðum. Alþýðuflokkurinn sat því einn í meirihluta á þessu kjörtímabili.
Guðmundur Árni Stefánsson var endurráðinn bæjarstjóri og Jóna Ósk Guðjónsdóttir var kosin forseti bæjarstjórnar.
Guðmundur Árni var skipaður heilbrigðis- og tryggingaráðherra 14. júní 1993. Hann lét því af starfi bæjarstjóra en sat áfram sem bæjarfulltrúi til loka kjörtímabilsins.
Við embætti bæjarstjóra tók Ingvar Viktorsson og gegndi hann starfinu út kjörtímabilið.


## 1994

Sveitarstjórnarkosningarnar 1994 voru haldnar 28. maí.

Á kjörskrá voru 11.444.
Atkvæði greiddu 9984, þar af voru auðir og ógildir seðlar 158.
Þetta voru síðustu bæjarstjórnarkosningar í Hafnarfirði þar sem Alþýðubandalagið bauð fram lista
Alþýðuflokkurinn missti hreinan meirihluta sinn í þessum kosningum. Eftir meirihlutaviðræður, bæði við Alþýðuflokk og Sjálfstæðisflokk myndaði Alþýðubandalagið meirihluta með Sjálfstæðisflokknum. Magnús Jón Árnason var ráðinn bæjarstjóri og Ellert Borgar Þorvaldsson var kosinn forseti bæjarstjórnar.
Í júní 1995 slitnaði upp úr meirihlutasamstarfi Alþýðubandalagsins og Sjálfstæðisflokksins. Alþýðuflokkurinn myndaði þá nýjan meirihluta ásamt tveimur af fjórum bæjarfulltrúum Sjálfstæðisflokksins: Jóhanni G. Bergþórssyni og Ellerti Borgari Þorvaldssyni.
Ingvar Viktorsson var ráðinn bæjarstjóri og Ellert Borgar Þorvaldsson var kosinn forseti bæjarstjórnar.. Þessi meirihluti hélst til loka kjörtímabilsins.


## 1998

Sveitarstjórnarkosningarnar 1998 voru haldnar 23. maí.

Á kjörskrá voru 12.521.
Atkvæði greiddu 9930, 363 seðlar voru auðir og ógildir.
Bæði Sjálfstæðisflokkurinn og Alþýðuflokkurinn gengu klofnir til þessara kosninga. Hluti Sjálfstæðismanna bauð fram Hafnarfjarðarlistann, sem samanstóð af stuðningsmönnum Jóhanns G. Bergþórssonar.
Fjarðarlistinn var skipaður fólki úr Alþýðuflokknum, Alþýðubandalaginu, kvennalistanum og óflokksbundnum jafnaðar- og félagshyggjumönnum.
Þetta voru síðustu bæjarstjórnarkosningar í Hafnarfirði þar sem Alþýðuflokkurinn bauð fram. Hafnarfjörður var jafnframt eina sveitarfélagið á landinu þar sem Alþýðuflokkurinn bauð fram sérstakan lista.
Eftir kosningarnar mynduðu Sjálfstæðisflokkurinn og Framsóknarflokkurinn meirihluta. Magnús Gunnarsson var ráðinn bæjarstjóri og Valgerður Sigurðardóttir var kosin forseti bæjarstjórnar.

Í lok október 1999 sameinuðust Alþýðuflokkurinn og Fjarðarlistinn, ásamt fleiri félögum, undir merkjum Samfylkingarinnar. Samfylkingin átti þar með fimm bæjarfulltrúa það sem eftir var af kjörtímabilinu.


## 2002

Sveitarstjórnarkosningarnar 2002 voru haldnar 25. maí.

Á kjörskrá voru 13.991.
Greidd atkvæði voru 11. 393, þar af voru 347 seðlar auðir og ógildir.

Samfylkingin vann hreinan meirihluta í þessum kosningum og var Lúðvík Geirsson ráðinn bæjarstjóri að þeim loknum. Jóna Dóra Karlsdóttir var kosin forseti bæjarstjórnar.
Í lok júní 2004 lét Jóna Dóra af embætti forseta bæjarstjórnar og við henni tók Gunnar Svavarsson. Gunnar gegndi starfi forseta út kjörtímabilið.


## 2006

Sveitarstjórnarkosningarnar 2006 voru haldnar 27. maí.

Á kjörskrá voru 15.973.
Greidd atkvæði voru 11.723, auðir og ógildir seðlar voru 338.

Lúðvík Geirsson varð áfram bæjarstjóri að loknum kosningunum. Gunnar Svavarsson var kosinn forseti bæjarstjórnar.
Gunnar Svavarsson náði sæti á Alþingi í alþingiskosningum í maí 2007. Í júní sama ár lét hann af starfi forseta bæjarstjórnar. Við honum tók Ellý Erlingsdóttir.
Í febrúar 2010 sagði Ellý Erlingsdóttir sig úr bæjarstjórninni vegna flutninga. Eyjólfur Sæmundsson tók sæti hennar í bæjarstjórn. Forseti bæjarstjórnar í stað Ellýjar var kosinn Guðmundur Rúnar Árnason.


## 2010

Sveitarstjórnarkosningarnar 2010 voru haldnar 29. maí.

Á kjörskrá voru 17.826.
Greidd atkvæði voru 11.589. Auðir seðlar voru 1578 og ógildir seðlar voru 106.


Meirihluti Samfylkingarinnar féll í þessum kosningum. Samfylkingin myndaði þess vegna meirihluta með Vinstrihreyfingunni-Grænu framboði. Lúðvík Geirsson varð áfram bæjarstjóri og Guðmundur Rúnar Árnason var kosinn forseti bæjarstjórnar. Samkvæmt samkomulagi sem flokkarnir tveir gerðu með sér var ákveðið að Guðrún Ágústa Guðmundsdóttir tæki við embætti bæjarstjóra í júní 2012.
Ráðning Lúðvíks sem bæjarstjóra mætti nokkurri andstöðu meðal bæjarbúa. Meðal annars var litið svo á að hann hafi sett bæjarstjórastólinn að veði í kosningunum, en hann komst ekki að sem bæjarfulltrúi. Þann 8. júlí 2010 fór því svo að Lúðvík ákvað að láta af störfum sem bæjarstjóri. Við bæjarstjórastarfinu tók Guðmundur Rúnar Árnason. Hann gegndi embættinu til 27. júní 2012, en þann dag tók Guðrún Ágústa Guðmundsdóttir við starfinu og varð þar með fyrsta konan til að gegna embætti bæjarstjóra í Hafnarfirði.
Guðmundur Rúnar lét af embætti forseta bæjarstjórnar í september 2010 og í stað hans var Sigríður Björk Jónsdóttir kosin forseti. Í október 2011 lét Sigríður Björk af starfi forseta og tók Margrét Gauja Magnúsdóttir við af henni. Guðmundur Rúnar Árnason var svo kosinn forseti bæjarstjórnar 27. júní 2012, eftir að hann lét af embætti bæjarstjóra. Guðmundur Rúnar lét af störfum sem bæjarfulltrúi í september 2012. Við sæti hans í bæjarstjórn tók Lúðvík Geirsson. Forseti bæjarstjórnar í stað Guðmundar var kosin Margrét Gauja Magnúsdóttir.

Margrét Gauja Magnúsdóttir fór í fæðingarorlof frá ágúst 2010 til febrúar 2011 og tók Lúðvík Geirsson sæti hennar í bæjarstjórn á meðan.

## 2014

Sveitarstjórnarkosningar á Íslandi 2014 voru haldnar 31. maí.

Á kjörskrá voru 19.694.
Greidd atkvæði voru 11.926. Auðir 594 og ógildir seðlar voru 77.


Meirihluti Samfylkingarinnar féll aftur í þessum kosningum. Sjálfstæðisflokkur myndaði meirihluta með Bjartri framtíð sem bauð fram í fyrsta skiptið. Björt framtíð var stjórnmálaflokkur sem varð til úr Besta flokknum sem settist í borgarstjórn Reykjavíkur árið 2010 og var Haraldur L. Haraldsson ráðinn bæjarstjóri. Rósa Guðbjartsdóttir var kosinn formaður bæjarráðs og Guðlaug Kristjánsdóttir kosinn forseti bæjarstjórnar.

## 2018

Sveitarstjórnarkosningar á Íslandi 2018 voru haldnar 26. maí.

Á kjörskrá voru 20.786.
Greidd atkvæði voru 12.058. Auðir seðlar voru 444 og ógildir seðlar voru 45.


Eftir kosningarnar myndaði Sjálfstæðisflokkurinn meirihluta með Framsóknarflokknum sem hafði ekki komið inn manni í bæjarstjórn í 20 ár. Var Rósa Guðbjartsdóttir kosinn Bæjarstjóri, Kristinn Andersen kosinn formaður bæjarráðs, og Ágúst Bjarni Garðarsson kosinn forseti bæjarstjórnar.

Árið 2021 hlaut Ágúst Bjarni Garðarson, oddviti Framsóknarflokksins kosningu á Alþingi fyrir framsóknarflokkinn og sinnti hann því samtímis störfum forseta bæjarstjórnar.

## 2022

Sveitarstjórnarkosningar á Íslandi 2022 voru haldnar 14. maí.

Á kjörskrá voru 21.744.
Greidd atkvæði voru 13.133. Auðir seðlar voru 295 og ógildir seðlar voru 39.
Eftir kosningar komust Sjálfstæðisflokkur og Framsóknarflokkur að samkomulagi um myndun meirihluta. Framsóknarflokkur náði tveimur mönnum í bæjarstjórn í fyrsta sinn í sögu flokksins í bænum. Rósa Guðbjartsdóttir varð einnig fyrsta konan til þess að sitja heilt kjörtímabil sem bæjarstjóri Hafnarfjarðar. Rósa Guðbjartsdóttir, oddviti Sjálfstæðisflokksins var kosinn bæjarstjóri og Valdimar Víðisson, oddviti Framsóknar kosinn formaður bæjarráðs. Samið var um að Valdimar Víðisson skyldi taka við embætti bæjarstjóra að tveimur árum liðnum og Rósa yrði þá formaður bæjarráðs. Kristinn Andersen var kosinn forseti bæjarstjórnar. 

Guðmundur Árni Stefánsson varð aftur bæjarfulltrúi, í þetta sinn fyrir hönd Samfylkingarinnar, eftir að hafa horfið úr bæjarstjórn árið 1993 þegar hann varð tryggingamálaráðherra fyrir hönd Alþýðuflokksins. 

Þann 1. janúar 2025 tók Valdimar Víðisson við sem bæjarstjóri af Rósu Guðbjartsdóttur sem varð jafnframt að þingmanni í Alþingiskosningunum 2024.

## Tilvísanir


## Heimildir
* Ásgeir Guðmundsson. *Saga Hafnarfjarðar 1908-1983 - Fyrsta bindi*. Skuggsjá - Bókabúð Olivers Steins SF, 1983.